Rareș Bogdan, optimist cu privire la alegeri, după ultimul sondaj
- Emma Cristescu
- 7 martie 2024, 10:05
Europarlamentarul Rareș Bogdan este mulțumit de ultimul sondaj de opinie și crede că la europarlamentare alianța va obține majoritatea mandatelor. El consideră că PNL are toate șansele să câștige.
Prim-vicepreședintele PNL Rareș Bogdan este încântat de intenția de vot de care se bucură PNL și PSD în ultimul sondaj de opinie și crede că la europarlamentare alianța va obține majoritatea mandatelor. Europarlamentarul a spus că la locale dominația PNL și PSD va fi și mai puternică, cu 80% din mandate câștigate.
Ce se va întâmpla la alegerile europarlamentare
"Procentul de 44% (la alegerile europarlamentare, n.red.) pe care îl are alianța astăzi în cercetările sociologice este mai mult decât îmbucurător având în vedere că nu am început campania. La 44%, după redistribuire, numărul de mandate sare de 50%, adică obținem 17 mandate pe care ni le dorim minime la Parlamentul European", a declarat Rareș Bogdan, la Antena 3.
"Părerea mea, luați-o ca pe o chestiune personală, nu ca o asumare a coaliției, este că vom obține 19-20 de mandate după redistribuire", a adăugat acesta, despre alegerile europarlamentare.
Rareș Bogdan, despre alegerile locale
"Ceea ce se întâmplă este situația cu aleșii din 1250 de comune, din peste 100 de orașe pe care le PNL, din 17 președinți din consilii județene, respectiv 15 mari reședințe de județ. PSD, în cealaltă parte are 20 de președinți de consilii județene, are undeva la 1400 de primari și undeva la 13-14 reședințe de județ. Dacă lucrurile arată înainte de 3 luni de la alegeri așa părerea mea este că nu va face altceva decât să creștem acel procent pe lista comună, iar la locale PNL va lua un scor spre 30, iar PSD va sări de 30%, adică vom deține împreună undeva la 80% din administrațiile locale din România", a mai declarat acesta.
Rareș Bogdan nu vrea la Primăria Capitalei
Rareș Bogdan a ținut să clarifice speculațiile cu privire la intențiile sale politice. El a declarat că nu va candida pentru un mandat de primar general, în București. Acesta a mai spus că dorește să-și desfășoare activitatea în Parlamentul European și că PNL are alți candidați pentru Primăria Capitalei.
"PNL şi PSD nu îl sondează nici pe Dan Motreanu, nici pe mine. Noi dorim să continuăm activitatea la Bruxelles şi la conducerea PNL. Nu intră în intenţiile mele, nici măcar de a intra în sondajele pe care PNL şi PSD le fac. Dacă alte formaţiuni politice au făcut asta, au făcut-o pe propria răspundere. Nu am nici cea mai mică intenţie de a candida la Primăria Bucureşti, sau la vreo primărie de sector, sau de a intra în administraţia publică locală, în acest moment", a declarat el.